ندْر پہ زندگیں اروه آں…….
رَستری اَهد ءِ گنوک
سَر نہ کَش ایت اُپ و آهے اَرش و کُرش ءَ واجہ ءِ
هون اَرزِشتے نہ داریت من نزانت ءَ
کاپِر ءِ
تو وتی زورآوری ءَ درائیں گیدی پِر چِتگ
تو کُج ءَ دردانی اوشام ءَ گِر ئے
ما مَسیت ءِ ساهگانی تُن بَڈّ ءَ بستگ اَنت
مارا جند ءِ زِر پہ اوشامے چِن اِیت
ترْاولیں پادانی کسہ
کسہے
تُنَّگیں لُنٹانی آس ءَ تو سُچ ئے
دَپ پہ گُنگیں دَهر ءَ مارا گون اِتاں
گنگدامی مارا دنیا ایر جَنت
لیبوے
پَشکپتگیں اروهے ءَ
ذندگی ءِ گوائی ءَ مارا مَداں
هچ نہ دیستگ تُستگیں چماں منی
بے وتیں ،من وت نزاناں بے سَریں سرَجاه منی
کئے گوں زهیروکاں بہ نازینی گلاب ءِ کُنٹگاں
تاک درائیں کَپتگاں هزّام یے سُوک ءِ پَداں
دل تَرهیت هیسکاری مرچاں ایوت ءَ
چَم ارس ءِ کیمت ءَ سَرپد نیاں
من تئی شوهاز ءَ تُوشَگ بستگاں
بےسَریں راهاں کُج ءَ مئے سَر کپیت
چنچو رنج و گَم تئی پیشانی ءَ
چنچو دراجیں کسہے هیرانیءَ
پِگر تاچوکیں هیالے گَم مکاں
وهد لَڈّوکیں تَسلائے مَداں
من تئی یاتانی بازار ءَ مُدامی سَر جناں
گوں من ءَ انگت نبیت تئی درد روکیں
کسہے
گوں من ءَ انگت نبیت تئی سُتکگیں
پیشانی یے
تئی هساب ءِ درد تئی جندا پِر اِنت
چنگیز ساهر